**Prücsök**

Volt egyszer egy csizmadia meg egy varga. Szegényebbek voltak a templom egerénél. Azt mondja egyszer a csizmadia a vargának:

* Az ördög éhezzék többet, komám! Nem megy a mesterség, hát szerezzünk pénzt, úgy, ahogy lehet.

Összeülnek, tanakodnak, kifundálják, hogy a varga a bíró hat szép pejcsikaját elvezeti az erdőbe, ott egy jó sűrű helyen fához köti, a csizmadia pedig egy régi könyvből, mintha csak bele volna írva, kiolvassa jó pénzért a bírónak, hogy hol találhatja meg a lovait.

Hát éppen úgy csinálták, ahogy megegyeztek egymás közt.

Keresik a lovakat mindenfelé, elmennek a hetedik vármegyébe is, nem találják.

Bezzeg ment a csizmadia a bíróhoz, s mondta:

* No, bíró uram, mit fizet, ha nyomra vezetem? – Ígért a bíró háromszáz forintot.

Azzal csak elévett a csizmadia egy régi könyvet, s elkezdett silabizálni:

* Odafenn, a havason, a Fenyős pataktól száz lépésre, annak a nagy sűrűségnek a közepén egy bükkfához van kötve mind a hat ló. Ott megtalálják.

Hát amikor odaértek, szemük-szájuk elállott az álmélkodástól. Csakugyan ott volt mind a hat ló, egy bükkfához kötve.

A bíró nagy örömében mindjárt kifizette a csizmadiának a háromszáz pengő forintot, s híre ment az egész országban, még azon is túl, hogy Prücsök uramnak, mert így hívták a csizmadiát, van egy mágiás könyve, s olyan nem történhetik a világon, hogy ő abból a könyvből ki ne olvassa.

Meghallja ezt a király is, s megörült erősen, mert a királyné éppen akkoriban vesztette el legkedvesebb gyűrűjét, s egész betege lett, annyit sírt miatta.

Na, a király egyszeriben befogat hat aranyszőrű paripát bársonyos, üveges hintóba, s küld a hintóval egy regiment katonát, nehogy Prücsök uramnak valami baja essék.

Haj, istenem, megijedt Prücsök, kékült-zöldült, reszketett, mint a nyárfalevél: most kitudódik az ő hitványsága.

Megérkeznek az udvarba, ott a király nagy örömmel fogadja, s mindjárt elmondja, hogy mi történt.

* Úgy tudja meg, Prücsök uram, ha megtalálja a gyűrűt, hat szekér aranyat méretek kendnek.
* Megpróbálom, felséges királyom, ámbátor nem hiszem, hogy megtalálom.

Aztán arra kérte a királyt, hogy csak zárassa be őt egy szobába, hadd gondolkozzék ott három napig. Beleegyezett a király jó szívvel.

Bevezette Prücsök uramat a legszebb szobába, s küldött neki annyi ételt-italt, hogy azt sem tudta szegény feje, mit egyék-igyék.

Eltelik nap, de Prücsök uram nem talált ki semmit. Eltelik a második nap, jó a harmadik, s szörny nagy búnak ereszkedett szegény Prücsök. Azt gondolja magában, hogy megszámlálja, hány fogást eszik utoljára.

Bejön az inas az első fogással, s mondja Prücsök hangosan.

* Itt jön az első.

De az inas erre a szóra úgy megijedt, hogy szinte leejtette a tányért a kezéből. Kiszalad a konyhára, s mondja a szakácsnak meg a kuktának:

* Jaj, jaj, végünk van, az a mágiásember tudja, hogy mi loptuk el a gyűrűt!

Mert közbe legyen mondva, csakugyan az inas, a szakács meg a kukta lopta el a királyné gyűrűjét. Megegyeznek, hogy a második fogást vigye be a szakács.

Amint belép a szakás, mondja Prücsök uram:

* Itt jön a második!

Nagy ijedten lecsapja a szakács a tányért, kiszalad a konyhára.

* Jaj, jaj végünk van.
* No, majd meglátom, mit mond nekem – mondta a kukta s ő ment be a harmadik fogással.

Bezzeg, hogy azt mondta:

* Itt jön a harmadik!

De már a kukta úgy megijedt, hogy térdre esett Prücsök uram előtt, s megvallotta nagy sírva, hogy ők lopták el hárman a gyűrűt.

Arra beszaladt a szakács is, az inas is, azok is térdre estek előtte, s összetett kézzel kérték, hogy ne árulja el, s adnak hárman háromszáz-háromszáz forintot. Gondolta magában Prücsök, az is jó a hat szekér arany mellett. Előadatta a gyűrűt, aztán beledugta egy jó darab kenyérbélbe, s mikor éppen az ablaka alatt mentek el a király pulykái, a kenyér belét ledobta. Ott mindjárt fölkapta egy nagy pulyka, s lenyelte. Ment Prücsök uram nagy örömmel a királyhoz:

* Felséges királyom, megvan a gyűrű, ölesse le azt a pulykát, ni, annak a zúzájában megtalálja.

Megöletik a pulykát, felhasítják a zúzáját, s hát csakugyan kifordul belőle a karikagyűrű.

* Felséges királyné, megvan a gyűrű.

S hát abban a szempillantásban, mintha csak letörölték volna róla a betegséget, jobban lett.

Hát nagy szekeret színig töltetett a király arannyal. Bársonyos hintóba ültette Prücsök uramat, melléje rendelte az udvarmestert s egy regiment katonát, nehogy a temérdek sok aranyat elrabolhassák.

Amint mennek az úton, egyszerre csak mi jut, mi nem jut az udvarmester eszébe. Leszáll a hintóból, meglát a földön egy prücsköt, fölveszi, jó szorosan markába szorítja, s kérdi Prücsök uramtól:

* Na, Prücsök uram, ha olyan nagy a tudománya, mondja meg, hogy mi van a markomban?

Gondolkozik Prücsök, vakarja a fejét, s azt mondja nagy kínjában:

* Na most, Prücsök, megszorultál!
* Az ám, csakugyan prücsök van a markomban. Mégis nagy a kend tudománya!